Der skal være stort fokus på børn og unge i Vesthimmerlands Kommune. Det er resultatet af det budgetforlig, der fredag er blevet indgået politisk. Der er prioriteret penge til at blandt andet bedre normering i daginstitutionerne og øget åbningstid, samtidig er et flertal i kommunen enige om en  delvis tilbageførsel af besparelser fra i år til næste år på folkeskoleområdet og projekt Børn i Bevægelse. Politisk er der for budgettet for næste år prioriteret en digitalisering af skole- og dagtilbudsområdet og penge til at styrke kommunens indskolingsklasser. Byrådet er enige om at foretage en række nødvendige omprioriteringer og besparelser, hvor målet har været at sikre et fortsat fornuftigt serviceniveau på de store borgernære velfærdsområder. Alle områder har bidraget til at sikre en økonomi i balance, herunder også reduktioner på de administrative omkostninger i kommunen, skriver Vesthimmerlands Kommune i en pressemeddelse. Har brugt flere penge Kommunen har oplevet en svag stigning i indtægterne, men økonomien er det på trods fortsat udfordret, og derfor har udgangspunktet for aftalen har været at imødegå de økonomiske udfordringer på servicerammen, som har vist sig i kølvandet af meraktiviteter på blandt andet det specialiserede socialområde for børn og voksne, ligesom de demografiske udfordringer på ældreområdet også har udfordret budgettet. Det har i 2019 resulteret i et større forbrug på servicedrift end det politisk fastsatte serviceniveau, ligesom meraktiviteterne i løbet af året har tæret på kommunens likviditet. Mere sundhed for pengene Med aftalen om budgettet for 2020-2023 er der også i særlig grad sat fokus på at holde hånden under kernevelfærden på sundheds- og ældreområdet – blandt andet med tilførsel af midler til serviceområderne som følge af den demografiske udvikling, mere rengøring til de ældre og fastholdelse af værdighedsmidler til ældreområdet. Der er endvidere lagt vægt på at kommunen kan følge med i udviklingen af det nære sundhedsvæsen. Dette sker ved, at der er afsat midler til etablering af et Sundhedens Hus i Farsø, der kan styrke fastholdelse og rekruttering af praktiserende læger i området samt ved at sikre midler til opførelse af flere sygeplejeklinikker i kommunen. Forligspartierne har yderligere lagt vægt på, at afsætte flere midler til uddannelse af SOSU elever samt mulighed for opkvalificering af SOSU hjælpere til assistenter. Velfærdsteknologiske løsninger, og en øget brandsikkerhed på kommunens plejecentre er også prioriteret. Håndsrækning til museer På kultur- og fritidsområdet har det stået højt på forligspartiernes dagsorden at sikre fortsat udfasning af 25 års reglen på fritidsområdet, således foreningerne rundt omkring i kommunen ikke behøver at skele til, om deres medlemmer er under eller over 25 år. Endvidere er givet en økonomisk håndsrækning til Vesthimmerlands Museum, Herregården Hessel samt Ranum multikulturhus, således der kan sikres gode faciliteter til borgere og turister i kommunen. Der er også afsat midler til markedsføring af stier i kommunen samt midler til projekt genåbning af Frederik den VIIs kanal i Løgstør. Genåbningen af Frederik den VII`s Kanal forventes at være en betydelig turistmæssig gevinst for Løgstør og Vesthimmerlands Kommune samtidig med, at lokale borgere fortsat kan nyde kanalen og området omkring den til rekreative formål. Bosætning i fokus På trods af stor bygge- og grundsalgsaktivitet vokser befolkningstallet ikke som hidtil forventet. Aftalepartierne tillægger det stor betydning, at udviklingen på disse områder vendes. Der er således prioriteret midler til at sikre fokus på øget bosætning og rekruttering af arbejdskraft til kommunens virksomheder. Desuden har det høj prioritet for forligspartierne, at der er attraktive boliger for seniorer i kommunen. Derfor er der afsat midler til afdækning af mulige forsøg med etablering af bofællesskaber for ældre. Endvidere er der afsat grundkapital til fortsat udvikling af en fleksibel boligmasse i Aars Unge og cyklistpulje På beskæftigelsesområdet skal det i løbet af 2020 vurderes, hvorvidt der skal prioriteres penge til at øge indsatserne overfor sygemeldte borgere, etablering af småjobs, der er langt fra arbejdsmarkedet samt en øget og koordineret indsats i forhold til kommunens unge. Som noget nyt er der afsat midler til en cykelstipulje og en pulje til havnerenoveringer. Puljerne administreres af Teknik- og Miljøudvalget efter indstilling fra administrationens side. Hensigten med puljerne er, at sikre større fleksibilitet og samtidig sikre budgetternes overholdelse. Fokus på erhverv Endelig har været afgørende for Byrådet at fastholde det fokus, man via den nyligt besluttede Plan- og Bæredygtighedsstrategi har udstukket. Vesthimmerlands Kommune skal være et godt sted at bo for kommunens borgere, ligesom det skal være attraktivt for nye borgere at flytte hertil og at være virksomhed i kommunen. Det er Venstre, Socialdemokratiet, Det Konservative Folkeparti, Socialistisk Folkeparti, Dansk Folkeparti og VestHimmerlands Listen, der står bag budgettet. Og budgetaftalen fremsættes som ændringsforslag til Byrådets 2. behandling af budgettet den 31. oktober.

Opsummering:
Der er fredag indgået aftale om budgettet for næste år i Vesthimmerlands Kommune, og der er flere penge på vej til børn, ligesom sundhed og ældre prioriteres.